濱江站

濱江站係位於中國黑龍江哈爾濱道外區嘅火車站，由哈爾濱鐵路局管轄，係拉濱鐵路嘅終點。而家呢個站係一等站，做貨運同埋運轉。設站時因爲呢度屬濱江省，啱好車站所在又係叫濱江，而起噉嘅名。而舊時俗話叫「新站」，係相對返早起20年嘅哈爾濱站呢個舊站。

概況 
濱江站起喺1934年，原先係換貨站，屬於中東鐵路嘅支綫車站，後來變成客貨兩運、運轉嘅車站。原先嘅車站好簡單，後來擴建，而家有22條站綫、49條專用綫、6條特用綫。站廳亦從最初唔夠一百平方米擴建成而家730 m²。

埋呢個站嘅旅客比較少，1946年到1950年間，年均發送旅客200萬人，行包20萬件，到咗1990年，行包減少咗17萬件，而旅客量年均減少120人。噉係因爲啲旅客列車大多飛過呢個站，埋站嘅少，同時去北部綫路嘅短途旅客都改爲搭巴士去。不過因爲離哈爾濱站近，喺哈爾濱站忙到接唔到車時，凡係濱北綫、綏佳綫、以及部份濱綏綫嘅旅客列車會停喺呢個站等下先。2016年10月30號起，濱江站停咗客運業務，由客貨兩運站變成單純貨站，唔再上落人客。

不過貨運上呢個站好大，係個大型綜合貨場，1990年時貨場總面積15萬6600平方米，有5個貨倉、2座貨物站臺、4條裝卸綫、41條專用綫。1955年起濱江站承辦貨櫃，1983年八區貨場改成貨櫃專用場，呢個貨櫃場總面積2萬6524平方米，係中國大陸九大貨櫃場之一，1988年時八區貨場改爲濱江西站，繼續由濱江站管理。1990年尾時，貨場發貨量108萬噸，收貨量266.8萬噸，日均裝67.5車，卸173.1車，貨運收入4613萬人民幣。

攷 

類:黑龍江鐵路站